**Ministru kabineta noteikumu projekts “Noteikumi par Latvijas būvnormatīvu LBN 200 – 20 “Vispārīgas prasības būvēm””** **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par Latvijas būvnormatīvu LBN 200 – 20 “Vispārīgas prasības būvēm”” (turpmāk – Noteikumu projekts) mērķis ir apvienot divos Latvijas būvnormatīvos par dzīvojamām un publiskām būvēm ietvertās prasības vienā normatīvajā regulējumā vienlaikus to pilnveidojot. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Ekonomikas ministrijas iniciatīvas, pamatojoties uz Būvniecības likuma 5. panta pirmās daļas 3. punktu, un saskaņā ar Ministru kabineta 07.05.2019. rīkojuma Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” pielikuma “Valdības rīcības plāns Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” pasākumu Nr.53.2. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts izstrādāts, lai noteiktu prasības, kādas jāievēro projektējot ēkas (t.sk. dzīvojamās, publiskās un ražošanas), stadionus, arēnas, brīvdabas estrādes un citas brīvdabas izklaides būves, to novietošanai, jaunai būvniecībai, atjaunošanai, pārbūvei un restaurācijai, ciktāl tas nav pretrunā ar kultūras un pieminekļu aizsardzību reglamentējošiem normatīvajiem aktiem. Būvnormatīvs neattiecas uz publiskās ārtelpas atsevišķu labiekārtojuma elementu, kiosku, sabiedriskā transporta pieturvietu, nojumju, un citu mazizmēra un pagaidu būvju projektēšanu.Būvnormatīvā LBN 200-20 “Vispārīgas prasības būvēm” ir apvienoti divi Latvijas būvnormatīvi - LBN 208-15 „Publiskas būves” (apstiprināts ar Ministru kabineta 2015.gada 30.jūnija noteikumiem Nr.331) (turpmāk LBN 208-15) un LBN 211-15 “Dzīvojamās ēkas” (apstiprināts ar Ministru kabineta 2015.gada 30.jūnija noteikumiem Nr.340) (turpmāk – LBN 211-15) ar mērķi, lai noteiktu prasības projektēšanai gan ēkām, gan būvēm vienā normatīvajā regulējumā. Būvnormatīvā ir pārskatīti un pārņemti termini no LBN 208-15 un LBN 211-15, kā arī saskaņoti ar noteikumos par būvju kadastrālo uzmērīšanu lietotajiem terminiem. Ņemot vērā, ka daudzi termini netiek praksē lietoti, tie šajā būvnormatīvā nav iekļauti. Ēku projektēšanā ievēro būvniecību regulējošo normatīvo aktu prasības, kā arī ugunsdrošības un higiēnu reglamentējošo normatīvo aktu prasības, un vietējās pašvaldības teritorijas plānojumu.Būvnormatīvs nosaka ēku galvenos raksturlielumus, piemēram, stāvu skaitu, apbūves intensitāti, apbūves laukumu, būvtilpumu ēkas kopējo platību, telpas platību, ārtelpu platību, kā arī inženierbūvju apjoma rādītājus, piemēram, lineārām inženierbūvēm norāda garumu, platumu vai citus nepieciešamos raksturlielumus atbilstoši to klasifikācijai, savukārt, punktveida inženierbūvēm norāda garumu, platumu, augstumu vai citus nepieciešamos raksturlielumus atbilstoši to klasifikācijai.**Stāvu skaits**Būvnormatīvā ir noteikts, kas tiek ieskaitīts stāvu skaitā un ko neieskaita stāvu skaitā. Ēkas stāvu skaitā ieskaita visus izmantojamos virszemes stāvus, tai skaitā cokola, mansarda, tehnisko un jumta stāvu, ja tajā ir izbūvētas telpas, kā arī ja nepilns stāvs aizņem vairāk par 50% no apakšējā stāva platības, to ieskaita kopējā stāvu skaitā kā pilnu stāvu. *(Pārņemts no LBN 208-15 10.punkts, LBN 211–15 7.punkts un no jauna ieviests papildinājums, ja nepilns stāvs aizņem vairāk par 50% no apakšējā stāva platības, to ieskaita kopējā stāvu skaitā kā pilnu stāvu.)* Savukārt stāvu skaitā neieskaita pagrabstāvu, bēniņus, tehniskās izbūves, piemēram, ventkameras, kāpņu telpu izejas uz jumtu. Ja tehniskais stāvs ir zemāks par 2,4 metriem (no grīdas līdz griestiem), tāpat, ja nepilns stāvs aizņem mazāk par 50% no apakšējā stāva platības, to neieskaita kopējā stāvu skaitā kā pilnu stāvu. (*Pārņemts no LBN 208-15 10.punkts no jauna ieviests papildinājums, ja nepilns stāvs aizņem mazāk par 50% no apakšējā stāva platības, to neieskaita kopējā stāvu skaitā kā pilnu stāvu.)***Apbūves blīvums, apbūves laukums un būvtilpums**Apbūves blīvumu un intensitātes aprēķinu nosaka saskaņā ar normatīvo aktu prasībām teritorijas plānošanas, izmantošanas un apbūves jomā. *(Pārņemts no LBN 208-15 12.punkts, precizējot atsauci par* normatīvo aktu prasībām teritorijas plānošanas, izmantošanas un apbūves jomā*.)*Apbūves laukumā ieskaita laukumus zem būvēm (vai to daļām), caurbrauktuvju laukumus zem būvēm, kā arī laukumus zem lieveņiem, terasēm un ārējām kāpnēm, bet apbūves laukumā neieskaita konstruktīvos elementus, piemēram, vieglas konstrukcijas ārējās kāpnes un rampas, pārkares, horizontālās markīzes, jumta pārkares, ārējā apgaismojuma elementus. *(Pārņemts no LBN 208-15 14.punkts, LBN 211-15 9.punkts, precizēts, ko apbūves laukumā neieskaita, papildinot ar konstruktīvo elementu piemēriem.)*Būvju būvtilpumu nosaka summējot ēkas virszemes un pazemes daļas tilpumu starp norobežojošo konstrukciju ārējām virsmām, virsgaismas logu izbūves, kupolus, lodžijas un apkurināmu vairāklīmeņu ātriju. Būvtilpumā neieskaita bēniņu tilpumu, gaisa telpu zem ēkas, ēkas daļas, kas būvētas uz kolonām, caurbrauktuvju tilpumu, lieveņu, terašu, balkonu, ārējo atklāto kāpņu tilpumu, arhitektoniskos rotājumus, ēkas daļu, kas ir zem zemākā stāva grīdas virsmas līmeņa*. (Pārņemts no LBN 208-15 15.punkts, LBN 211-15 10.punkts un papildināta redakcija ar kupoliem, kurus arī ieskaita būvtilpumā. )*Apbūves laukumā arī ieskaita platību starp cokolu vai pirmā stāva ārsienu un stabiem, kas balsta ēkas daļu, kas nav nojume, platību, kuru aizņem āra kāpnes, panduss, terase un lievenis, ēkas sastāvā esošās nojumes apbūves laukumu, kuru nosaka pēc tiem pašiem principiem, kā to nosaka brīvi stāvošai nojumei, kā arī guļbaļķu ēkas baļķu galus.**Ēkas kopējā platība, telpas platība un ārtelpu platība**Ēkas telpu platībā ieskaita jebkuru, tai skaitā tehnisko telpu platību (starpstāvu, verandu, ārējo stikloto galeriju platību). Kāpņu telpas vai tās daļas platību ieskaita tā stāva platībā, no kura kāpņu laids ved augšup. Ātrija, lifta un inženiertīklu šahtu platības ieskaita tikai apakšējā stāvā. *(Pārņemts no LBN 208-15 16.punkts)*Ēkas kopējā platībā ieskaita, izdalot atsevišķi, neapkurināmu ārtelpu platības – balkonu, lodžiju, terašu, lieveņu, ekspluatējamo jumtu, atklātu galeriju platības, bet ēkas kopējā platībā neieskaita bēniņu, tehniskās pagrīdes un ārējo atklāto kāpņu platību. Dzīvokļa kopējo platību nosaka, summējot dzīvokļa iekštelpu platību un dzīvokļa ārtelpu – balkonu, lodžiju un terašu platību. *(Pārņemts no LBN 208-15 16.punkts, LBN 211-15 13.punkts)*Telpas platību aprēķina, nosakot lineāros izmērus (m) starp apdarinātu sienu virsmām grīdas līmenī (bez grīdlīstēm), arī ēkās ar slīpām fasādēm vai jumta stāvos un telpas platībā ieskaita tajā iebūvēto skapju platību. Telpas platībā neieskaita telpas daļu zem slīpām konstrukcijām, ja attiecīgās telpas daļas augstums no grīdas līdz konstrukcijas apakšējai virsmai ir mazāks par 1,6 metri, kā arī logu, durvju ailas laukumus un laukumus, ko aizņem stacionāras apkures krāsnis, pavardi, dūmeņi. *(Pārņemts no LBN 208-15 18.punkts, LBN 211-15 15.punkts un precizēts, papildinot, ka telpas platībā neieskaita arī logu un durvju ailas laukumus.)*Kāpņu, pandusu un slīpņu platība tiek mērīta kā to vertikāla projekcija uz attiecīgā stāva grīdas. Starpstāvi, galerijas, tehniskās platformas u.tml. tiek pieskaitīti pie tuvākā stāva grīdas līmeņa (piemēram, rampas*). (Jauns punkts, iepriekšējā regulējumā tas nebija noteikts.)*Balkonu un lodžijas platību aprēķina grīdas līmenī, par robežu nosakot sienu un margu iekšējo virsmu. Terases platību aprēķina grīdas līmenī, par robežu nosakot sienu vai margu iekšējo virsmu, vai terases grīdas beigas. (*Pārņemts no LBN 208-15 19.punkts attiecībā uz ārtelpām, izteikts jaunā redakcijā.)***Skatītāju zāles**Skatītāju zāles platību kinoteātriem aprēķina, ieskaitot skatuvi, bet klubiem, teātriem un koncertzālēm līdz skatuves priekšējai plaknei, vai orķestra bedrei. *(Jauns punkts, iepriekšējā regulējumā tas nebija noteikts.)***Ražošanas ēkas telpas**Ražošanas ēkās telpu platībā ieskaita tuneļus, iekšējās zonas, starpstāvus, visus iekšējo stāvu līmeņus, rampas, galerijas (horizontālas projekcijas) un galerijas pārejai uz citām ēkām, bet ražošanas ēku telpu platībā neieskaita tehniskās pagrīdes, kas zemākas par 1,6 metriem, izvirzītu konstrukciju pamatnes vai šahtas, kam nav nepieciešami konstrukciju kanāli, kā arī platformas celtņu, konveijeru, apgaismes ķermeņu apkopei. *(Jauns punkts, iepriekšējā regulējumā ražošanas ēku telpām nebija noteikts.)*Telpas daļa, kas aizņem divus vai vairāk stāvus daudzstāvu ēkā, jāiekļauj kopējā platībā apakšējā stāvā, bet segtām nojumēm platību rēķina pa sienu iekšējām virsmām vai ārējo kolonnu asīm, ja nav sienu. *(Jauns punkts, iepriekšējā regulējumā nebija noteikts.)***Telpu augstumi**Noteikts minimālais augstums no tīrās grīdas atzīmes līdz griestu konstrukcijas apakšējai virsmai:* publiskās telpās - 2,7 metri, bet publisku telpu pārbūves vai atjaunošanas gadījumā ne mazāk kā 2,5 metri; *(Pārņemts no LBN 208-15 20.punkts.)*
* dzīvojamās telpās - 2,5 metri; *(Pārņemts no LBN 211-15 16.punkts.)*
* tūristu, viesu izmitināšanas ēkās, slimnīcu un sociālo ēku guļamtelpās - 2,5 metri; (*Pārņemts no LBN 211-15 111.punkts un izteikts jaunā redakcijā.)*
* gaiteņos, sanitārtehniskās, tehniskās un dzīvojamo ēku palīgtelpās - 2,2 metri; *(Pārņemts no LBN 208-15 66.punkts un izteikts jaunā redakcijā.)*
* tehniskām telpām pagrabstāvā, cokolstāvā, bēniņstāvā, tehniskā stāvā - 1,8 metri, izņemot telpas, kurām būvnormatīvā par ugunsdrošību noteiktas citas prasības (Ministru kabineta 2015.gada 30.jūnija noteikumi Nr.333 “Noteikumi par Latvijas būvnormatīvu LBN 201-15 "Būvju ugunsdrošība"” (turpmāk - LBN 201-15) 146., 149.punkts), *(Pārņemts no LBN 211-15 17.punkts.)*
* pagrabstāvā, cokolstāvā, bēniņstāvā, tehniskā stāvā līdz vienam metram garā posmā ejas augstums var būt 1,6 metri, šajos stāvos var ierīkot 1,6 metrus augstas ailas. *(Pārņemts no LBN 211-15 68.punkts.)*

Veicot publiskas ēkas atjaunošanu vai pārbūvi, ir atļauts saglabāt esošos stāvu gabarītus. *(Pārņemts no LBN 208-15 21.punkts.)***Apgaismojums**Dzīvojamām un publiskām telpām, paredz dabisko apgaismojumu caur logiem ārsienās vai virsgaismas logiem jumta pārsegumā, kā arī aprīko ar mākslīgo apgaismojumu atbilstoši attiecīgajām darba aizsardzības prasībām darba vietās. (Ministru kabineta 2009.gada 28.aprīļa noteikumi Nr.359 “Darba aizsardzības prasības darba vietās” 16.punkts), *(pārņemts no LBN 208-15 24.punkts.)**Ieteicamās apgaismojuma normas (lx, daži piemēri no* Ministru kabineta 2009.gada 28.aprīļa noteikumi Nr.359 “Darba aizsardzības prasības darba vietās” 2.pielikuma*):**• birojos, pie rakstāmgaldiem – 500 lx;**• koridori, gaiteņi – 100 lx;**• noliktavas – 200 lx;**• frizētavas un skaistumkopšanas saloni – 500 lx;**• tirdzniecības zonas - 300 lx;**• bērnudārzi, bērnu dienas centri - 300 lx;**• gājēju pārejas – 50 lx;**• sporta, trenažieru zāles – 300 lx;**• tehniskā rasēšana (darbs pie rasējamā galda) – 750 lx;**• sapulču, konferenču telpas – 500 lx;**• klientu pieņemšanas vietas, reģistratūras – 300 lx;**• kasiera darba vieta, iesaiņošanas galds – 500 lx;**• autostāvvietu teritorija – 75 lx;**• virtuve – 400 lx.*Dabiskais apgaismojums nepieciešams koplietošanas telpās (vējtveros, kāpņu telpās, kopējos gaiteņos), dzīvojamo ēku virtuvēs un dzīvojamo ēku publiskās telpās. *(Pārņemts no LBN 211 –15 39.punkts.)*Logu ailu laukumu attiecība pret grīdas laukumu dzīvojamās telpās un virtuvēs ir vismaz 1:8, bet izglītības iestādēs, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas, paredz ne mazāk kā 1:5. (*Pārņemts no Ministru kabineta 2002.gada 27.decembra noteikumiem Nr.610 “Higiēnas prasības izglītības iestādēm, kas īsteno vispārējās pamatizglītības, vispārējās vidējās izglītības, profesionālās pamatizglītības, arodizglītības vai profesionālās vidējās izglītības programmas”41.punkts, LBN 211-15 40.punkts.)*Dabisko apgaismojumu var neparedzēt sanitārtehniskās telpās, kā arī citās cilvēku īslaicīgas uzturēšanās telpās, kur tas nav nepieciešams atbilstoši telpas lietošanas veidam un projektēšanas uzdevuma nosacījumiem un telpās, kur tehnoloģiski nepieciešams normēts mākslīgais apgaismojums, vai dabīgais apgaismojums traucē iekārtu darbu. Telpas logu orientāciju pret debespusēm izglītības un ārstniecības iestādēs projektē atbilstoši šā būvnormatīva 1. pielikumam. *(Pārņemts no LBN 208-15 24.punkts, 2.pielikums un izteikts jaunā redakcijā.)***Sanitārtehniskās telpas**Attālums no visattālākās vietas, kur uzturas cilvēki, līdz tualetēm nedrīkst pārsniegt 75 metrus. Stadionos, arēnās, brīvdabas estrādēs un citās brīvdabas izklaides būvēs attālums no tālākās skatītāju vietas līdz tualetēm nedrīkst pārsniegt 150 metrus. *(Pārņemts no LBN 208-15 81.punkts)*Tualešu un sanitāro iekārtu minimālo skaitu aprēķina atbilstoši šā būvnormatīva 2.pielikumam, izņemot šā būvnormatīva 40.punktā minētiem iestāžu veidiem. *(Pārņemts no LBN 208-15 3.pielikums un izteikts jaunā redakcijā.)* Vīriešu tualetēs pisuārus paredz vismaz pusi no kopējā skaita. (*Pārņemts no LBN 208-15 3.pielikums.)*Jebkura lietošanas veida ēkā, ja cilvēku skaits ir mazāks, ierīko vienu klozetpodu atsevišķā kabīnē un priekštelpu, kurā atrodas izlietne. *(Pārņemts no LBN 208-15 3.pielikums.)* Ja konkrētais gadījums šā būvnormatīva 2.pielikumā nav minēts, sanitāro iekārtu minimālo skaitu nosaka atbilstoši higiēnas noteikumiem attiecīgajam būves veidam, vai atbilstoši projektēšanas uzdevumam. *(Pārņemts no LBN 208-15 3.pielikums)*Veikalos, pakalpojumu sniegšanas telpās utml., ar platību <300 m2, tualešu skaitu noteikt projektēšanas uzdevumā. *(Jauns punkts, iepriekšējā regulējumā šo ēku telpām nebija noteikts.)* Vairumtirdzniecības un mazumtirdzniecības ēku telpu grupās (t.sk. pirtīs), tualešu skaitu noteikt projektēšanas uzdevumā. *(Jauns punkts, iepriekšējā regulējumā šo ēku telpām nebija noteikts.)*Sanitāro iekārtu minimālo skaitu nosaka saskaņā ar normatīvajiem aktiem par higiēnas prasībām atbilstoši iestādes veidam, izņemot šā būvnormatīva 2.pielikumā minētām būvju un telpu funkcionālajām grupām - bērnu iestādēm, kurās īsteno pirmsskolas izglītības programmu vai sniedz bērnu uzraudzības vai sociālās aprūpes pakalpojumu, internātskolām, ārstniecības, veselības aprūpes, sociālās aprūpes un rehabilitācijas iestādēm, dienesta viesnīcām un citām īslaicīgās apmešanās būvēm. Dušas telpu skaitu visās iestādēs nosaka saskaņā ar higiēnas noteikumiem vai projektēšanas uzdevumu. *(Pārņemts no LBN 208-15 3.pielikuma.)*Publiskās un ražošanas būvēs sievietēm un vīriešiem paredz atsevišķas tualetes telpas. Kopīga tualetes telpa var būt vietās, kur pēc aprēķina nepieciešams tikai viens klozetpods, un tā sastāv no atsevišķas kabīnes (bez pisuāra), un priekštelpas ar izlietni. *(Pārņemts no LBN 208-15 3.pielikuma.)* Tualetes kabīnes minimālo platumu projektē ne mazāku par 0,9 metri, bet garumu – ne mazāku par 1,5 metri. Ja skalojamā kaste ierīkota sienā un telpas durvis veras uz āru, tualetes kabīnes garumu var samazināt līdz 1,2 metriem. *(Pārņemts no LBN 208-15 84.punkts.)* No publiskām telpām, kurās pastāvīgi uzturas cilvēki, tualetes atdala ar priekštelpu, paredzot, ka tajā var iekļūt cilvēki riteņkrēslā. *(Pārņemts no LBN 208-15 85.punkts.)* Publiskās un ražošanas ēkās tualetei vai tās priekštelpai jābūt aprīkotai ar roku mazgātni (izlietni). *(Pārņemts no LBN 208-15 86.punkts, papildinot, ar publisko un ražošanas ēku.)* Dušas telpas minimālie izmēri publiskās, ražošanas, lauksaimniecības un noliktavu būvēs dušas paliktnim vai platība vienai dušas vietai 0,8x0,8 metri, bet platība vienai dušas vietai starp sadalošām sieniņām 0,9x0,9 metri. Brīvās telpas platums pie dušām, ja dušas izvietotas vienā rindā - 0,8 metri, ja izvietotas pretējās rindās - 1,1 metri. Starp dušas ierīcēm ierīko gludas, viegli mazgājamas, dezinficējamas un necaurspīdīgas starpsienas. *(Jauns punkts, iepriekšējā regulējumā tas nebija noteikts.)*Visa veida ēkās, izņemot mazstāvu dzīvojamās ēkas, jāparedz vēdināmas telpas apkopšanas inventāram, ar ūdens un kanalizācijas pieslēgumu. Telpu platība jāpieņem atbilstoši apkopjamo telpu platībai, funkcijai, un pielietojamā apkopšanas inventāra gabarītiem. *(Jauns punkts, iepriekšējā regulējumā tas nebija noteikts.)***Lietošanas drošības prasības**Pakāpienu skaits vienā kāpņu laidā nedrīkst būt mazāks par trim un lielāks par astoņpadsmit, un vienā kāpņu laidā nedrīkst būt dažāda augstuma pakāpieni. Ēkās, kuru stāva augstums nepārsniedz 3,5 metrus, ir pieļaujams viens kāpņu laids, ja uz attiecīgo stāvu ir iespējams nokļūt, izmantojot citu risinājumu. Kāpņu laidus un laukumus norobežo ar margām, to minimālais augstums 0,9 metri no pakāpiena priekšējās malas. *(Pārņemts no LBN 208-15 28.punkts, LBN 211 – 15 50.punkts.)*Kāpņu starplaukumus (podestus) projektē bez līmeņa lauzumiem, to garumu (dziļumu) pieņem ne mazāku par kāpņu laida platumu, bet platumu – ne mazāku par kāpņu telpas platumu. *(Pārņemts no LBN 208-15 29.punkts.)*Skatītāju tribīnēs, un būvēs, kur vienlaicīgo apmeklētāju skaits pārsniedz 500, ar margām vismaz 0,9 metru augstumā sadala kāpņu laidus evakuācijas ceļos, ejas un tribīņu kāpnes, ja to platums pārsniedz 3,1 metrus. Joslas nevar būt šaurākas par 1,2 metriem un platākas par 2,0 metriem. *(Pārņemts no LBN 208-15 30.punkts.)*Pakāpiena augstums ir no 12 līdz 18 cm. Pakāpiena platuma un divu augstumu summai jābūt no 60 līdz 63 cm.*(Pārņemts no LBN 208-15 31.punkts un izteikts jaunā redakcijā.)*Mazstāvu dzīvojamās ēkās un dzīvokļos kāpņu laidu platums un slīpums netiek reglamentēts. *(Pārņemts no LBN 211-15 49.punkts.)*Ražošanas, noliktavu un lauksaimniecības ēkās, kā arī tehnisko stāvu, starpstāvu un iekārtu apkalpei var izmantot cita slīpuma kāpnes ar minimālo platumu 0,6 metri, ja tas nav pretrunā ar ugunsdrošības normatīviem aktiem. *(Jauns punkts, iepriekšējā regulējumā tas nebija noteikts.)*Ar margām vai citām norobežojošām konstrukcijām, kuras kontrastē ar apkārtējo vidi un kas nav zemākas par 0,9 metri kāpnēm un 1,1 metri horizontāliem posmiem aprīko ārējās un iekšējās kāpnes, ja tās savieno telpas, kuru grīdas līmeņu starpība vertikālajā projekcijā ir lielāka par 0,45 metri. *(Pārņemts no LBN 208-15 32.punkts, LBN 211-15 55.punkts.)*Daudzdzīvokļu dzīvojamās un publiskās būvēs attālums starp margu konstrukcijas vertikālajiem dalījumiem nedrīkst būt lielāks par 0,12 metriem, bet horizontālais dalījums nav pieļaujams. *(Jauns punkts, iepriekšējā regulējumā tas nebija noteikts.)*Bērnu iestāžu būvēs kāpnēm, kur attālums starp laidiem ir lielāks par 0,1 metru, projektē norobežojošās konstrukcijas (piemēram, siets, režģis) 1,5 metru augstumā ar attiecīgajam vecumam piemērotām papildu margām. *(Pārņemts no LBN 208-15 92.punkts.)*Ēkās, kas paredzētas pirmsskolas vecuma bērniem, un cilvēkiem ar kustību vai vecuma ierobežojumiem, paredz margas 0,7 metru un 0,9 metru augstumā. *(Jauns punkts, iepriekšējā regulējumā tas nebija noteikts.)*Balkonus, lodžijas, jumta terases un ārējo kāpņu horizontālos posmus norobežo ar margām vai barjerām, kuru minimālais augstums ir 1,10 metri un minimālais brīvais attālums starp vertikālajiem margu elementiem ir 0,12 metri. *(Pārņemts no LBN 211-15 56.punkts, pastiprinot drošības prasības.)* Margas sniedzas 30 cm pāri pirmajam un pēdējam pakāpienam, margu gali noapaļoti uz leju. *(Jauns punkts, iepriekšējā regulējumā tas nebija noteikts.)***Gaiteņi, durvis un stiklotās sienas**Publisku telpu un dzīvokļu izejas durvju brīvo platumu projektē ne mazāku par 0,9 metriem, gaiteņu platumu paredz ne mazāku par 1,2 metriem, koplietošanas gaiteņu platumu ne mazāku par 1,5 metri, kā arī saskaņā ar evakuācijas prasībām. *(Pārņemts no LBN 211-15 52.punkts un izteikts jaunā redakcijā.)*Ēkās, kur paredzēta gulošu personu aprūpe, gaiteņa platumu projektē ne mazāku par 1,5 metri un durvju brīvo platumu ne mazāku par 1,2 metri. *(Pārņemts no LBN 208-15 56.punkts.)*Stiklotās norobežojošās konstrukcijas (piemēram, stikla sienas, durvis) projektē vizuāli viegli pamanāmas, tām nodrošina kontrastējošu necaurspīdīgu marķējumu vismaz 0,10 metri platā joslā visā stiklotās norobežojošās konstrukcijas platumā un 0,35 metru, 1,40 metru un 1,60 metru augstumā no grīdas. Abpus ieejas durvīm projektē manevrēšanas laukumu ne mazāku par 1,5 metriem.*(Pārņemts no LBN 208-15 45.punkts, tas izteikts jaunā redakcijā papildinot prasības.*Ja tiek projektētas virpuļdurvis, paredz atsevišķu ieeju ne mazāku par 0,9 metriem. Stikla paneļu un to konstrukciju priekšā paredz aizsargmargas 0,75 metru augstumā no grīdas. Aizsargmargas nav nepieciešamas, ja stikla paneļi augstumā no grīdas līdz griestiem tiek laminēti vai rūdīti. *(Jauns punkts, iepriekšējā regulējumā tas nebija noteikts.)***Lifti**Daudzdzīvokļu dzīvojamās ēkās, ja ēka augstāka par diviem stāviem un publiskās būvēs, ja būve augstāka par vienu stāvu paredz vismaz vienu pasažieru liftu visu stāvu apkalpošanai. *(Pārņemts no LBN 208-15 57.punkts, izteikts jaunā redakcijā.)* Liftu skaitu un tehniskos rādītājus aprēķina atbilstoši būves funkcijai, projektēšanas uzdevumam, tajā noteiktajam lietotāju skaitam un maksimālajam lifta gaidīšanas ilgumam. *(Jauns punkts, iepriekšējā regulējumā tas nebija noteikts.)*Minimālie lifta kabīnes izmēri neatkarīgi no stāvu skaita ēkā ir 1100 mm x 1400 mm. *(Pārņemts no LBN 208-15 58.punkts, LBN 211-15 88.punkts.)* Lifta priekštelpas dziļumu (brīvo zonu) projektē vismaz 1,3 reizes lielāku par lifta kabīnes dziļumu, bet, ja vairāki lifti izvietoti viens otram pretim, – divas reizes lielāku par mazākās lifta kabīnes dziļumu. *(Pārņemts no LBN 208-15 67.punkts.)*Lifta durvju vērtnes brīvais platums ir vismaz 900 mm. *(Pārņemts no LBN 211-15 77.punkts)*. Liftu šahtas un mašīntelpas projektē tādā veidā, lai mehānismi neradītu troksni un vibrāciju publiskās un dzīvojamās telpās. *(Pārņemts no LBN 211-15 78.punkts.)*Lifta vadības panelis atrodas 0,9 metri no grīdas līmeņa. Lifta kontrolpaneļa augstākās pogas nedrīkst būt augstāk par 1,2 metri no grīdas līmeņa. *(Pārņemts no LBN 208-15 53.punkts.)* Kravas lifta priekštelpas laukumu projektē ne mazāku kā 6 m2 – liftiem ar celtspēju līdz 2 t un ne mazāks kā 8 m2 – liftiem ar celtspēju virs 2 tonnām. (*Pārņemts no LBN 208-15 68.punkts.)* **Rampas**Iekraušanas un izkraušanas rampas un platformas projektē, ņemot vērā kravas aizsardzības un iekraušanas un izkraušanas mehānismu prasības no atmosfēras nokrišņiem, trokšņa aizsardzības un cilvēku drošības prasības. *(Jauns punkts, iepriekšējā regulējumā tas nebija noteikts.)*Preču izkraušanai un iekraušanai no tās dzīvojamās ēkas puses, kur fasādē nav dzīvojamo telpu logu (piemēram, gala fasāde bez logiem), projektē īpašas iebrauktuves, pazemes tuneļus vai speciālas iekraušanas telpas. Iekraušanas telpas var neprojektēt, ja publiskas telpas platība nav lielāka par 150 m2. Preču izkraušana un iekraušana cita lietošanas veida telpās caur ēkas dzīvojamās daļas ieeju ir aizliegta. *(Pārņemts no LBN 211-15 31., 32.punkts.)***Jumti** Dzīvojamo ēku jumtus projektē vai nu ar ārējo vai iekšējo ūdens noteci – sešu stāvu un zemākām ēkām vai tikai ar iekšējo ūdens noteci – septiņu stāvu un augstākām ēkām.Jumtus ar slīpumu lielāku par 30 grādiem aprīko ar sniega barjerām. Ja jumta slīpums ir līdz 15 grādiem, ēkas ieejas aprīko ar jumtiņiem. *(Pārņemts no LBN 211-15 70., 71.punkts un izteikts jaunā redakcijā).* **Vides pieejamības prasības**Daudzdzīvokļu dzīvojamās ēkās vides pieejamības prasības jānodrošina visos stāvos pieejai līdz liftam un līdz katra dzīvokļa ieejai. *(Pārņemts no LBN 211-15 84.punkts.)* Mazstāvu dzīvojamās ēkās vides pieejamības prasības piemēro, ja tajās paredzēti dzīvokļi cilvēkiem ar funkcionāliem traucējumiem. *(Pārņemts no LBN 211-15 90.punkts.)*Publiskās telpās personām ar funkcionāliem traucējumiem jānodrošina piekļuve un lietošanas ērtības gan kā apmeklētājiem, gan kā telpu lietotājiem. Papildaprīkojuma nepieciešamību nosaka projektēšanas uzdevumā. *(Pārņemts no LBN 208-15 51.punkts.)*Biroju un pārvaldes telpās, un cita lietošanas veida telpās, kuras atrodas ražošanas, lauksaimniecības un noliktavu būvēs, jānodrošina vides pieejamības prasības. Vides pieejamības prasības nepiemēro ražošanas, lauksaimniecības un noliktavu telpām. *(Jauns punkts, iepriekšējā regulējumā tas nebija noteikts.)***Telpu izmēri**Publiskām ēkās un telpās, daudzdzīvokļu dzīvojamās ēkās un to teritorijā jānodrošina piekļuve cilvēkiem ar funkcionāliem traucējumiem. Neslīdoša seguma pārvietošanās ceļa platums ir ne mazāks kā 1,2 metri, slīpums ne lielāks par 1:20, maksimālā vertikālā līmeņu starpība (vai slieksnis) 15 mm, ar noapaļotām malām. *(Pārņemts no LBN 211-15 84. un 85.punkts, iepriekšējā regulējumā sliekšņi nebija paredzēti, bet vadlīnijās par vides pieejamību ir noteikts, ka vietās, kur tas nav iespējams, sliekšņi nedrīkst būt augstāki par 1,5 cm, un to malām jābūt noapaļotām, LBN 208-15 50.punkts.)*Pandusu (slīpni vai uzbrauktuvi) aprīko ar apmalēm visā to garumā 0,10 metru augstumā. Tā abās pusēs paredz margas divos līmeņos ar augstumu 0,70 metrus un 0,90 metrus no grīdas līmeņa. *(Pārņemts no LBN 208-15 35.punkts).* Ja pandusa (slīpnes vai uzbrauktuves) garums pārsniedz 10 metrus, paredz vismaz vienu atpūtas laukumu, bet ne retāk kā ik pēc 6 metriem. Atpūtas laukuma minimālais garums ir 1,20 metri, ja šajā vietā uzbrauktuve maina virzienu, atpūtas laukuma garums nav mazāks par 1,50 metriem. *(Pārņemts no LBN 208-15 36.punkts.)*Ja ēkai paredz vējtveri, to projektē vismaz 2,2 metrus platu un 1,5 metrus dziļu. *(Pārņemts no LBN 208-15 55.punkts, LBN 211-15 86.punkts).* Iekārtas un telpu aprīkojumu izvieto ārpus galvenajiem pārvietošanās ceļiem. *(Pārņemts no LBN 208-15 52.4.apakšpunkts.)*Riteņkrēslu lietotājiem paredzētai virtuvei jābūt ne mazāk kā 2,2 metru platumā, atbilstošu aprīkojumu nosaka projektēšanas uzdevumā. *(Pārņemts no LBN 211-15 89.1.apakšpunkts.)* Riteņkrēslu lietotājiem paredzētai ārtelpai (balkonu, lodžiju, terašu) minimālais platums – 1,4 metri līdz norobežojošām konstrukcijām. Pieeju ārtelpai paredzēt bez sliekšņiem (vietās, kur tas nav iespējams, sliekšņi nedrīkst būt augstāki par 1,5 cm, un to malām jābūt noapaļotām - *(Pārņemts no LBN 211-15 89.4.apakšpunkts,*  *85.punkts, LBN 208-15 50.punkts.)***Skaņas, vizuālā un taktilā informācija**Personām ar redzes vai dzirdes traucējumiem publiskās būvēs paredz iespēju saņemt nepieciešamo skaņas (t.sk. nedzirdīgiem cilvēkiem vizuālo trauksmes signālu) un taktilo (taustāmo) informāciju:* būves ieejas un telpas aprīko ar labi uztveramām, kontrastējošām un labi izgaismotām zīmēm un norādēm atbilstoši vadlīnijām par vides pieejamību;

*(Pārņemts no LBN 208-15 52.1.apakšpunkts)** evakuācijas ceļos durvīm, kā arī grīdām un citām apdares virsmām jābūt savstarpēji kontrastējošām;

*(Pārņemts no LBN 208-15 52.2.apakšpunkts)** uz kāpņu margām pie pirmā un pēdējā pakāpiena iestrādā stāva numuru taktilo (sataustāmo) apzīmējumu vai numuru Braila rakstā; *(Pārņemts no LBN 208-15 52.1.apakšpunkts)*
* līmeņu maiņu pandusa sākumā un beigās, kā arī kāpņu pirmo un pēdējo pakāpienu marķē ar spilgtu kontrastējošu ne mazāk kā 5 cm platu svītru) visā kāpņu vai pandusa platumā; kontrastējošas krāsas pakāpienu vai kāpņu laukumiņu; *(Pārņemts no LBN 208-15 52.5 .apakšpunkts)*
* kāpnēm sākumā un beigās izveido taktilo virsmu 0,6 – 1,2 metri pirms kāpnēm, kas brīdina par tuvošanos kāpnēm. *(Pārņemts no LBN 208-15 52.3. apakšpunkts, papildinot ar attāluma norādēm.)*

Apkārt pelbaseiniem, kā arī līdz pieejamai ieejai jāizveido vaduļu sistēma, kas izteikti kontrastē ar apkārtējo vidi. Ar vizuāliem un taustes kontrastiem jāatzīmē peldbaseina robeža, sāniem jābūt kontrastējošiem. Aprīkojumu paredz atbilstoši vides pieejamības vadlīnijām. *(Jauns punkts, iepriekšējā regulējumā tas nebija noteikts.)*Mācību, konferenču, semināru un koncertzāļu telpas aprīko ar indukcijas cilpu. *(Pārņemts no LBN 208-15 52.6. apakšpunkts un izsakot jaunā redakcijā.)*Lifta kabīnē nodrošina audio un vizuālo informāciju par lifta darbību (stāvs, kurā lifts atrodas, braukšanas virzienu, durvju atvēršanos, aizvēršanos). Lifta izsaukuma pogas un vadības paneļa pogu apzīmējumu nodrošina Braila rakstā vai taktilā veidā. *(Pārņemts no LBN 208-15 58.punkts.)*Taktilā uzraksta burtiem un cipariem jākontrastē ar pamatni, un burtu augstums nav mazāks par 25 mm, burtu biezums nav mazāks par 5 mm, reljefa izvirzījums nav mazāks par 1 mm. Izvietojot informācijas taktilās plāksnes pie telpām, tās novieto blakus durvīm 1,6 metri augstumā no grīdas līmeņa, pie liftiem 0,9 – 1,2 metri augstumā no grīdas līmeņa. *(Pārņemts no LBN 208-15 53.punkts.)*Uzraksta burtiem un cipariem Braila rakstā jābūt rakstītiem valsts valodā un veidotiem pēc sekojošiem parametriem: punkta diametrs 1,3 — 1,6 mm; attālums starp blakus esošajiem punktiem (no punkta centra līdz centram) sešpunkta ietvaros horizontāli un vertikāli, bet ne pa diagonāli ir 2,5 mm; attālums no viena sešpunkta 1. punkta līdz blakus esošā sešpunkta 1. punktam ir 6 mm; attālums starp līnijām no augšējā sešpunkta 1. punkta līdz apakšējā sešpunkta 1. punktam ir 10 mm; punkta augstums ne mazāks par 0,8 mm, bet diametrs — 1,6 mm.**Sanitārtehniskās telpas personām ar funkcionāliem traucējumiem**Publisko būvju telpu grupās projektē vismaz vienu tualetes telpu, kas ir pieejama riteņkrēslu lietotājiem, un nodrošina tai piekļuvi no jebkuras vietas (telpas, stāva). Attālums līdz tualetei ne lielāks par 100 metriem. *(Pārņemts no LBN 208-15 59.punkts, papildinot ar attālumu 100m.)* Publiskās būvēs var paredzēt higiēnas telpu ar minimāliem izmēriem 2,2x2,5 metri. Telpā jāparedz klozetpods, bidē, izlietne, vieta 2x0,8 metri kušetei. (*Jauns punkts, kas nosaka, ka var paredzēt higiēnas telpas publiskās būvēs).*Publisko ēku telpu grupās personām ar funkcionāliem traucējumiem sanitārtehniskās telpās paredz piemērotu telpas iekārtojumu. *(Pārņemts no LBN 208-15 51.punkts.)*Publiskās telpu grupās personām ar funkcionāliem traucējumiem iekārtu izvietojums sanitārtehniskajās telpās klozetpodu izvieto tā, lai vienā vai abās pusēs 0,8 metru platumā būtu brīva piekļuve riteņkrēslu lietotājam, *(Pārņemts no LBN 208-15 89.2.punkts.)* klozetpoda priekšā paredz brīvu manevrēšanas laukumu 1,5 metru diametrā, *(pārņemts no LBN 208-15 60.punkts)* paredz palīdzības pogas (0,15 un 0,9 m augstumā no grīdas) *(pārņemts no LBN 208-15 61.punkts, iepriekšējā regulējumā attālums bija 1,2 metri,* paredz papildaprīkojumu atbilstoši vadlīnijām par vides pieejamību. *(Pārņemts no LBN 208-15 61.punkts.)***Speciālās prasības****Dzīvojamās ēkas**Minimālie attālumi starp daudzdzīvokļu dzīvojamo divu un triju stāvu ēkām ēkām starp ēku garenfasādēm – ne mazāk par 15 metriem un četru stāvu un augstākām ēkām ne mazāk par 20 metriem. Starp ēku gala fasādēm, kurās ir dzīvojamo istabu logi, – ne mazāk par 10 metriem. Starp vienas ēkas garenfasādi un tai pretī izvietoto otras ēkas gala fasādi – ne mazāk par 10 metriem. *(Pārņemts no LBN 211-15 33.punkts.)* Iepriekš minētos minimālos attālumus starp daudzdzīvokļu ēkām var neievērot, ja ēka ir plānota kultūrvēsturiskās aizsardzības zonā, pašvaldības teritorijas plānojumā noteiktajās izmantošanas un apbūves noteikumos ir noteikusi šādas teritorijas. perimetrālās vai daļēji perimetrālās apbūves zonās. *(Pārņemts no LBN 211-15 34.punkts.)* Dzīvokli projektē, ievērojot dzīvojamo telpu, un palīgtelpu funkcionālo zonējumu un to racionālu savstarpējo sasaisti. *(Pārņemts no LBN 211-15 18.punkts.)*Daudzdzīvokļu dzīvojamās ēkās sanitārtehniskās telpas izvieto virs līdzīgas nozīmes telpām zemākajā stāvā. Ir pieļaujama to atrašanās virs zemākā stāva dzīvokļa dzīvojamām telpām, ja ir ievērotas skaņas izolācijas, hidroizolācijas, siltumizolācijas, ugunsdrošības, ventilācijas un ekspluatācijas drošības prasības. *(Pārņemts no LBN 211-15 22.punkts.)*Daudzdzīvokļu dzīvojamās ēkās inženiertīkliem, kas neattiecas uz attiecīgā stāva dzīvokļa aprīkojumu, nepieciešamas slēgtas šahtas vai kanāli norobežojošajās konstrukcijās. *(Pārņemts no LBN 211-15 23.punkts.)***Publiskas būves un telpas**Telpu rekomendējamo platību katram lietotājam nosaka atbilstoši šā būvnormatīva 3. pielikumam un spēkā esošiem higiēnas prasības regulējošajiem normatīvajiem aktiem. *(Pārņemts no LBN 208-15 64.punkts, papildinot punktu ar 3.pielikumu)*Pirmsskolas bērnu spēļu zona publiskā ēkā (izņemot bērnu iestādes) jāplāno ne augstāk par 2. stāvu, un ne tālāk kā 20 metrus no evakuācijas izejas. *(Jauns punkts, iepriekšējā regulējumā tas nebija noteikts.)*Stāvā, kas atrodas zem vai virs publiskām telpām, kā arī publiskas būves pagrabā un cokola stāvā nedrīkst atrasties noliktavas vai ražošanas telpas, kas paredzētas sprādzienbīstamu vielu un materiālu uzglabāšanai vai darbībai ar tiem. *(Pārņemts no LBN 208-15 23.punkts.)***Skatītāju zāles**Skatītāju zālē nepārtrauktā rindā drīkst izvietot ne vairāk kā 25 stacionāras sēdvietas, ja izeja ir uz vienu pusi un ne vairāk kā 50 stacionāras sēdvietas, ja izeja ir uz divām pusēm. *(Pārņemts no LBN 208 -15 75.punkts.)*Durvju ailu platumu skatītāju zālē projektē vismaz 1,2 metri, gaiteņa vai vestibila platumu pie zāles vismaz 2,4 metri. *(Pārņemts no LBN 208-15 77.punkts)* Skatītāju zālēs ar stacionārām sēdvietām eju platumu starp rindām projektē ne mazāku kā 0,45 metri. *(Pārņemts no LBN 208-15 79.punkts)*Publisku pasākumu telpās vismaz 3% vietu no kopējā vietu skaita pielāgo personām ar kustību traucējumiem, nodrošinot vismaz 1,2 metrus garu un 0,9 metri platu brīvu laukumu ar horizontālu grīdu. *(Pārņemts no LBN 208-15 74.punkts.)* Ja līmeņu starpība starp sēdvietu rindām ir lielāka nekā 0,45 metri, gar katras rindas eju nepieciešama vismaz 0,8 metri augsta norobežojoša konstrukcija, kas netraucē redzamību. *(Pārņemts no LBN 208-15 80.punkts.)*Zālēs ar transformējamām skatītāju vietām paredz krēslu un solu fiksāciju. Stacionārās un transformējamās skatītāju sēdvietas nodrošina pret apgāšanos vai nobīdīšanos. *(Pārņemts no LBN 208-15 123.punkts.)*Kultūras un izklaides iestāžu būvēs, kurās ir skatuves, nokļūšanai uz to paredz pandusu, liftu vai citu risinājumu, kas būtu piemērots cilvēkiem ar funkcionāliem traucējumiem patstāvīgai lietošanai. *(Jauns punkts, iepriekšējā regulējumā tas nebija noteikts.)*Ar margām aprīkotu skatītāju tribīņu slīpums vaļējās un segtās būvēs nedrīkst pārsniegt 1:1,6. Ja tribīnē neierīko 0,9 metrus augstas margas, tad slīpums nedrīkst pārsniegt 1:1,4. *(Jauns punkts, iepriekšējā regulējumā tas nebija noteikts.)***Viesu izmitināšanas ēkas**Ar viesu izmitināšanas ēkām saprot viesnīcas un tām līdzīga lietojuma ēkas (viesnīcas, moteļi, pansijas, viesu mājas, atpūtas ēkas ar pirts telpu, banketu zāli un nakšņošanas vietām u. tml.) Ministru kabineta 2018. gada 12. jūnija noteikumu Nr. 326 “Būvju klasifikācijas noteikumi” izpratnē. Viesu izmitināšanas ēkās, kuru kopējā platība nav lielāka par 150 m2, projektē atbilstoši šī būvnormatīva daļai par dzīvojamām ēkām. *(Pārņemts no LBN 208-15 109.punkts, iepriekšējā regulējumā tas bija noteikts tūristu un citas īslaicīgās apmešanās būves.)* Viesu izmitināšanas ēkās, kurās ir paredzētas vairāk nekā 20 guļamtelpu, vismaz 3% no kopējā guļamtelpu skaita, bet ne mazāk kā vienu numuru, pielāgo personām ar funkcionāliem traucējumiem. *(Pārņemts no LBN 208-15 112.punkts, iepriekšējā regulējumā tas bija noteikts tūristu būvēm.).* Viesu izmitināšanas ēkās, kurās ir paredzētas mazāk nekā 20 guļamtelpu, vismaz vienu numuru, pielāgo personām ar funkcionāliem traucējumiem*. (Jauns punkts).* Viesu mītnēs, kuru ēkas kopējā platība nav lielāka par 150 m2, kuras paredzētas personai ar funkcionāliem traucējumiem, vides pieejamību projektē atbilstoši šā būvnormatīva prasībām. *(Pārņemts no LBN 208-15 110.punkts).* Ja paredzētas divas līdz piecas viesu mītnes, kuru ēkas kopējā platība nav lielāka par 150 m2, vides pieejamība ir jāparedz vismaz vienā no ēkām. Ja paredzētas vairāk par piecām viesu mītnēm, kuru ēkas kopējā platība nav lielāka par 150 m2, vides pieejamība jānodrošina vismaz 20% ēkās no kopējā ēku skaita. *(Pārņemts no LBN 208-15 112.punkts)***Cita veida telpas**Ārstniecības iestāžu pacientu palātās jāparedz sanitārie mezgli, piemēroti cilvēkiem riteņkrēslos, aprīkojumu paredzēt atbilstoši vides pieejamības vadlīnijām. *(Jauns punkts, iepriekšējā regulējumā tas nebija noteikts.)*Sporta, kultūras un izklaides ēkās ēkas lietotājiem un apmeklētājiem nepieciešamo ģērbtuvju un dušu ietilpību projektē, vadoties no dalībnieku skaita, aprēķinot ar vienlaicīgu vai maiņu noslodzi. Pie ģērbtuvēm paredz atsevišķas tualetes un dušas telpas. *(Jauns punkts, iepriekšējā regulējumā tas nebija noteikts.)* Pie sporta zāles ir ne mazāk kā divas atsevišķas ģērbtuves, atsevišķas dušas telpas un tualetes.Sporta, kultūras un izklaides ēkas lietotājiem un apmeklētājiem ar funkcionāliem traucējumiem jāparedz vismaz viena piemērota tualete un duša. *(Jauni punkti, iepriekšējā regulējumā tas nebija noteikts.)*Vairāklīmeņu autostāvvietās paredz diennakts apgaismojumu, apmeklētāju sanitārtehniskās telpas, zīmju un marķējumu sistēmu, t.sk. gājēju ceļus, konstrukciju aizsargbarjeras. *(Jauns punkts, iepriekšējā regulējumā tas nebija noteikts.)***Rūpnieciskās ražošanas, lauksaimniecības un noliktavu būves**Ražošanas plūsmas un tehnoloģija jāizstrādā tehnoloģiskajā daļā saskaņā ar projektēšanas uzdevumu. *(Jauns punkts, iepriekšējā regulējumā tas nebija noteikts.)* Ja netiek norādīta tehnoloģija, projektā jānorāda ēkai piemērotās slodzes un pieļaujamie izmantošanas veidi. *(Jauns punkts, iepriekšējā regulējumā tas nebija noteikts.)*Ražošanas telpu minimālais augstums līdz griestiem ir 2,2 metri. Cilvēku pārvietošanās ceļos iekārtas un inženierkomunikācijas nevar būt izbūvētas zemāk kā vismaz 2,0 metri no grīdas līmeņa. *(Jauns punkts, iepriekšējā regulējumā tas nebija noteikts.)*LBN 208-15 un LBN 211-15 noteiktās prasības ugunsdrošībai, inženiertīkliem tiks pārceltas uz attiecīgas jomas normatīvajiem aktiem - Ministru kabineta 2015.gada 30.jūnija noteikumiem Nr.333 “Noteikumi par Latvijas būvnormatīvu LBN 201-15 "Būvju ugunsdrošība"”, "”, Ministru kabineta 2015.gada 30.jūnija noteikumi Nr.332 “Noteikumi par Latvijas būvnormatīvu LBN 221-15 "Ēku iekšējais ūdensvads un kanalizācija"”, Ministru kabineta 2015.gada 16.jūnija noteikumi Nr.310 “Noteikumi par Latvijas būvnormatīvu LBN 231-15 "Dzīvojamo un publisko ēku apkure un ventilācija"”, Ministru kabineta 2015.gada 9.jūnija noteikumi Nr.294 “Noteikumi par Latvijas būvnormatīvu LBN 261-15 "Ēku iekšējā elektroinstalācija"”Ar šo noteikumu stāšanos spēkā zaudēs spēku Latvijas būvnormatīvi - LBN 208-15 „Publiskas būves” (apstiprināts ar Ministru kabineta 2015.gada 30.jūnija noteikumiem Nr.331) un LBN 211-15 “Dzīvojamās ēkas” (apstiprināts ar Ministru kabineta 2015.gada 30.jūnija noteikumiem Nr.340) |
| 3. | Projekta izstrādē iesaistītās institūcijas | Ekonomikas ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Būvnormatīva regulējums attiecas uz būvniecības ieceres ierosinātājiem un izstrādātājiem. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Jāveic grozījumi Ministru kabineta 2015.gada 30.jūnija noteikumos Nr.333 “Noteikumi par Latvijas būvnormatīvu LBN 201-15 "Būvju ugunsdrošība"”, Ministru kabineta 2015.gada 30.jūnija noteikumos Nr.332 “Noteikumi par Latvijas būvnormatīvu LBN 221-15 "Ēku iekšējais ūdensvads un kanalizācija"”, Ministru kabineta 2015.gada 9.jūnija noteikumos Nr.294 “Noteikumi par Latvijas būvnormatīvu LBN 261-15 "Ēku iekšējā elektroinstalācija"”, jo apvienojot LBN 208-15 un 211-15, prasības attiecībā uz ugunsdrošību inženiertīkliem jāpārceļ uz atbilstošas jomas būvnormatīviem. |
| 2. | Atbildīgā institūcija | Ekonomikas ministrija |
| 3. | Cita informācija | Nav  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25.augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu ir nodrošināta atbilstoša sabiedrības līdzdalība laika periodā no 2020. gada 7.maija līdz 2020. gada 26.maijam Ekonomikas ministrijas tīmekļa vietnē :https://em.gov.lv/lv/par\_ministriju/sabiedribas\_ lidzdaliba/diskusiju\_dokumenti/buvniecibas\_politika/ |
| 2. | Sabiedrības līdzdalība projekta izstrādē | Sabiedrības pārstāvju izteiktie priekšlikumi tika saņemti no Latvijas Arhitektu savienības, Latvijas Būvinženieru savienības, Valsts Ugunsdzēsības un glābšanas dienesta. |
| 3. | Sabiedrības līdzdalības rezultāti | Sabiedrības pārstāvju izteiktie priekšlikumi ir izskatīti, precizēti un ietverti Noteikumu projektā. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. |
| 3. | Cita informācija | Nav |

Iesniedzējs:

Ekonomikas ministrs J. Vitenbergs

Vīza:

Valsts sekretārs E. Valantis

Vīksna, 67013140

Marija.Viksna@em.gov.lv